ระเบียบกรุงเทพมหานครว่าด้วยกองทุนป้องกันและแก้ไขการใช้ความรุนแรงในครอบครัว (ฉบับที่ 2) พ.ศ. 2557
ระเบียบกรุงเทพมหานคร
ระเบียบกรุงเทพมหานคร
ว่าด้วยกองทุนป้องกันและแก้ไขการใช้ความรุนแรงในครอบครัว
(ฉบับที่ ๒)
พ.ศ. ๒๕๕๗
 

โดยที่เป็นการสมควรแก้ไขเพิ่มเติมระเบียบกรุงเทพมหานครว่าด้วยกองทุนป้องกันและแก้ไขการใช้ความรุนแรงในครอบครัว
พ.ศ. ๒๕๕๑ ให้เหมาะสมยิ่งขึ้น

อาศัยอำนาจตามความในมาตรา ๔๙
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ ประกอบกับข้อ ๕ ข้อ
๗/๑ แห่งข้อบัญญัติกรุงเทพมหานคร เรื่อง การจัดสวัสดิการและการสงเคราะห์ พ.ศ. ๒๕๓๙
ซึ่งแก้ไขเพิ่มเติมโดยข้อบัญญัติกรุงเทพมหานคร เรื่อง
การจัดสวัสดิการและการสงเคราะห์ (ฉบับที่ ๒) พ.ศ. ๒๕๔๙ และข้อ ๘
แห่งข้อบัญญัติกรุงเทพมหานคร เรื่อง การจัดสวัสดิการและการสงเคราะห์ พ.ศ. ๒๕๓๙
ผู้ว่าราชการกรุงเทพมหานคร จึงกำหนดระเบียบขึ้นไว้ ดังต่อไปนี้

ข้อ ๑ ระเบียบนี้เรียกว่า
ระเบียบกรุงเทพมหานครว่าด้วยกองทุนป้องกันและแก้ไขการใช้ความรุนแรงในครอบครัว
(ฉบับที่ ๒) พ.ศ. ๒๕๕๗

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ
๕
แห่งระเบียบกรุงเทพมหานครว่าด้วยกองทุนป้องกันและแก้ไขการใช้ความรุนแรงในครอบครัว
พ.ศ. ๒๕๕๑ และให้ใช้ความต่อไปนี้แทน
ข้อ ๕ ให้มีคณะกรรมการบริหารกองทุน
ประกอบด้วย ผู้ว่าราชการกรุงเทพมหานครเป็นประธานกรรมการ
รองผู้ว่าราชการกรุงเทพมหานครสั่งราชการสำนักพัฒนาสังคม เป็นรองประธานกรรมการ ปลัดกรุงเทพมหานคร
รองปลัดกรุงเทพมหานครสั่งราชการสำนักพัฒนาสังคม ผู้อำนวยการสำนักการคลัง ผู้อำนวยการสำนักงบประมาณกรุงเทพมหานคร
ผู้อำนวยการสำนักการแพทย์ ผู้อำนวยการสำนักการศึกษา ผู้อำนวยการสำนักอนามัย
ผู้ทรงคุณวุฒิซึ่งผู้ว่าราชการกรุงเทพมหานครแต่งตั้งไม่เกินห้าคน
และผู้แทนภาคประชาชนที่ได้รับการคัดเลือกจากกลุ่มการปฏิบัติงานของสำนักงานเขตซึ่งผู้ว่าราชการกรุงเทพมหานครแต่งตั้งตามที่เห็นสมควร
กลุ่มละหนึ่งคน เป็นกรรมการ และให้ผู้อำนวยการสำนักพัฒนาสังคม เป็นกรรมการและเลขานุการ
กับให้คณะกรรมการแต่งตั้งผู้ช่วยเลขานุการได้ไม่เกินสองคน
กรรมการผู้ทรงคุณวุฒิและกรรมการผู้แทนภาคประชาชนซึ่งผู้ว่าราชการกรุงเทพมหานครแต่งตั้งมีวาระอยู่ในตำแหน่งคราวละสองปี
และอาจได้รับแต่งตั้งอีกได้
ในกรณีกรรมการผู้ทรงคุณวุฒิหรือกรรมการผู้แทนภาคประชาชนว่างลง
ให้ผู้ว่าราชการกรุงเทพมหานครแต่งตั้งกรรมการแทนตำแหน่งที่ว่างภายในหกสิบวัน
เว้นแต่วาระการดำรงตำแหน่งของกรรมการผู้นั้นเหลือไม่ถึงเก้าสิบวันจะไม่แต่งตั้งกรรมการแทนก็ได้
และให้ผู้ที่ได้รับแต่งตั้งให้ดำรงตำแหน่งแทนอยู่ในวาระเท่ากับวาระที่เหลืออยู่ของผู้ซึ่งตนแทน
ในกรณีที่ยังมิได้แต่งตั้งกรรมการแทนตำแหน่งที่ว่างตามวรรคสาม
และยังมีกรรมการเหลืออยู่เกินกึ่งหนึ่ง ให้กรรมการที่เหลืออยู่ปฏิบัติหน้าที่ต่อไปได้
ในกรณีที่กรรมการพ้นจากตำแหน่งตามวาระ
แต่ยังมิได้แต่งตั้งกรรมการผู้ทรงคุณวุฒิและกรรมการผู้แทนภาคประชาชนขึ้นใหม่
ให้กรรมการนั้นปฏิบัติหน้าที่ไปพลางก่อนจนกว่าจะได้แต่งตั้งกรรมการใหม่


ประกาศ
ณ วันที่ ๒๘ กุมภาพันธ์ พ.ศ. ๒๕๕๗
หม่อมราชวงศ์สุขุมพันธุ์
บริพัตร
ผู้ว่าราชการกรุงเทพมหานคร








ปริยานุช/ผู้จัดทำ
๘ เมษายน ๒๕๕๗

จุฑามาศ/ผู้ตรวจ
๑๑ เมษายน ๒๕๕๗











[๑] ราชกิจจานุเบกษา
เล่ม ๑๓๑/ตอนพิเศษ ๕๘ ง/หน้า ๑/๔ เมษายน ๒๕๕๗